སྔ་འགྱུར་བསྟན་པའི་ཉི་མ་གདུང་སྲས་ཕྲིན་ལས་ནོར་བུ་རིན་པོ་ཆེ་མཆོག་ནི།བོད་རབ་བྱུང་བཅུ་དྲུག་པའི་སྐྱེས་བདག་ལྕག་ལུག་ཕྱི་ལོ་༡༩༣༡ལ།ཡབ་མཁས་གྲུབ་བྱེ་བའི་གཙུག་རྒྱན་༧སྐྱབས་རྗེ་བདུད་འཇོམས་རིན་པོ་ཆེ་འཇིགས་བྲལ་ཡེ་ཤེས་རྡོ་རྗེ་དང་།གསང་ཡུམ་ཚེ་བརྟན་གཡུ་སྒྲོན་རྣམ་གཉིས་ཀྱིས་སྲས་སུ་ལྷ་ས་རྒྱལ་འབུམ་རྒང་གི་ཉེ་འདབས་སུ་སྐུ་འཁྲུངས་ཤིང་།ཡབ་ཀྱིས་ཁོང་གི་མཚན་ལ་འཇིགས་མེད་ཚེ་དབང་ཕྲིན་ལས་ནོར་བུ་ཞེས་གསོལ།དགུང་ལོ་བརྒྱད་བར་ཡབ་ཡུམ་གཉིས་དང་ལྷན་དུ་བཞུགས་ཤིང་།དགུང་ལོ་དགུ་པར་ཨོ་རྒྱན་སྨིན་གྲོལ་གླིང་དུ་ཆོས་ཞུགས་གནང་ནས་དགུང་གྲངས་བཅུ་བདུན་བར་དེར་བཞུགས་པའི་རིང་པདྨ་བཀའ་ཐང་སོགས་ལ་སྦྱོར་ཀློག་འབྲུ་འགྲེལ་དཔྱིས་ཕྱིན་པ་དང་།རྩ་རྒྱུད་གསང་བ་སྙིང་པོ།སྡོམ་གསུམ་རྣམ་ངེས།ཆོས་སྤྱོད་ཀྱི་རིགས་གང་མང་དང་།ལོ་རེའི་རྩ་གསུམ་སྒྲུབ་མཆོད་མི་འདྲ་བ་ཁག་གི་ཞལ་འདོན་ལས་བྱང་སྒྲུབ་ཁོག་སོགས་ཐུགས་འཛིན་མཛད་དེ་ཁེར་རྒྱུག་དང་ཚོགས་རྒྱུག་ཅི་རིགས་སུ་ཕུལ།